SULA MOKWONGO
Adiera e Wi Nyasaye
1, 2. Gin penjo mage ma ji japenjorega?
NYITHINDO penjoga penjo mang’eny. Inyalo miyogi dwoko to e ma pod ginyalo penji niya, ‘Mano en nikech ang’o?’ Kata ka itemo leronegi e yo manade, pod ginyalo medo penji ni, ‘Ang’o momiyo?’
2 Waduto wabedoga gi penjo, bed ni wan nyithindo kata joma dongo. Wanyalo bedo gi penjo e wi gima wabiro chamo, gima wabiro rwako, kata ma wabiro nyiewo. Bende, wanyalo bedo gi penjo madongo e wi ngima kata e wi gik ma biro timore kinde mabiro. Kata kamano, wanyalo weyo manyo dwoko mag penjogo ka ok wayudo dwoko makare.
3. Ang’o momiyo ji mang’eny paro ni ok ginyal yudo dwoko mag penjo madongo ma gijopenjo?
3 Be Muma nigi dwoko mag penjo madongo ma ji japenjorega? Jomoko neno ni Muma nigi dwoko, en mana, gineno ni winjo tiend weche manie iye ok yot. Gineno ni jopuonj kata jotend dinde e ma nyalo dwoko penjogo. Jomoko wigi kuotga wacho ni ok ging’eyo dwoko mag penjogo. In to iparo nade?
4, 5. Gin penjo mage madongo ma inyalo penjori? To ang’o momiyo onego idhi nyime manyo dwoko mag penjogo?
4 Inyalo gombo ng’eyo dwoko mag penjo kaka: Ang’o momiyo nochueya? Ang’o ma biro timorena ka atho? Nyasaye en ng’at ma chalo nade? Yesu Kristo, ma ne en japuonj mong’ere ahinya, nowacho kama: “Sikuru ka ukwayo, to nomiu; sikuru ka umanyo, to unuyud; sikuru ka udwong’o, to noyawnu.” (Mathayo 7:7) Kik iwe manyo dwoko makare mag penjogo.
5 Dhi nyime ‘dwaro’ dwoko mag penjogo, to ibiro yudogi e Muma. (Ngeche 2:1-5) Dwoko ma yudore e Muma ok tek winjo. Gik mipuonjori biro miyo ibed gi ngima maber mopong’ gi kuwe sani kendo ibiro bedo gi geno ma jaber e wi kinde mabiro. We wane ane penjo moro ma osebedo ka chando ji mang’eny.
BE NYASAYE DEWOWA KUOM ADIER?
6. Sama jomoko chandore, ang’o momiyo giparoga ni Nyasaye ok dewgi?
6 Ji mang’eny paro ni Nyasaye ok dew dhano. Giparo ni dine bed ni Nyasaye dewo ji, dikoro piny opogore ahinya. Piny opong’ gi lwenje, sigu, kod kuyo. Ji bedo matuwo, gichandore, kendo githo. Jomoko penjore niya: ‘Ka Nyasaye dewowa kuom adier, ang’o momiyo ok otiek chadruogegi duto?’
7. (a) Ere kaka jotend din miyo ji paro ni Nyasaye en ng’at ma ok dew ji? (b) Ang’o momiyo wanyalo bedo gadier ni Nyasaye ok e ma kelnwa chandruok?
7 Seche moko jotend din miyoga ji paro ni Nyasaye en ng’at ma ok dew ji. Ka masira moro otimore, giwacho ni en dwach Nyasaye. Giwacho ni ne osechano kamano. Sama giwacho wechegi, adiera en ni giketo ketho kuom Nyasaye. Kata kamano, Muma puonjo ni Nyasaye ok e ma kel chandruok. Jakobo 1:13 nyisowa ni Nyasaye ok nyal temo ng’ato gi gik maricho. Owacho ni: “Sama ng’ato ni e tem, kik owach niya: ‘Nyasaye tema.’ Nimar gik maricho ok nyal temgo Nyasaye, to en owuon bende ok otem ng’ato ang’ata.” Mano nyiso ni kata obedo ni Nyasaye pok ogolo gik maricho ma timore, en owuon ok e ma okel gigo. (Som Ayub 34:10-12.) We wane ane ranyisini.
8, 9. Ang’o momiyo ok en gima kare keto ketho kuom Nyasaye nikech chandruoge ma wayudo? Chiw ane ranyisi.
8 Par ane wuowi moro mosebedo ng’at maduong’ to pod odak gi jonyuolne. Wuon-gi ohere ahinya kendo osepuonje kaka onyalo timo yiero mabeyo. Wuowini ng’anjo ne wuon-gi kae to owuok dala. Otimo gik maricho ma miyo odonjo e chandruok. Be inyalo wacho ni wuon-gi e ma okelone chandruok nikech ne ok ogeng’e mondo kik owuog dala? Ok en kamano kata matin! (Luka 15:11-13) Mana kaka wuorono, Nyasaye ne ok ogeng’o dhano ka ne giyiero mar ng’anjo kendo timo richo. Omiyo, ka gimoro marach otimore ok onego wapar ni Nyasaye e ma okelo gino. Kuom mano, ok en gima kare keto ketho kuom Nyasaye.
9 Nitie gimomiyo Nyasaye pok otieko gik maricho ma timore e piny. E Sula mar 11, ibiro puonjori gima Muma wacho e wi wachno. Kata kamano, inyalo bedo gadier ni Nyasaye oherowa kendo ok onyal kelonwa chandruok. Bende, en kende e ma onyalo tieko chandruoge manie piny.—Isaiah 33:2.
10. Ang’o momiyo wanyalo bedo gadier ni Nyasaye biro tieko chandruoge duto ma joma richo osekelo?
10 Nyasaye ler. (Isaiah 6:3) Gimoro amora motimo ler kendo ber. Omiyo, wanyalo gene. Dhano to ok gin kamano. Gitimoga gik maricho seche moko. Kata mana jatelo maber manade onge gi teko mar tieko gik ma ok kare duto ma joma richo osetimo. Onge ng’ama nigi teko marom gi mar Nyasaye. Nyasaye nigi nyalo mar tieko gik ma ok kare duto ma joma richo osetimo, kendo obiro golo richo duto nyaka chieng’.—Som Zaburi 37:9-11.
NYASAYE WINJO NADE SAMA JI CHANDORE?
11. Nyasaye winjo nade nikech chandruok ma iyudo?
11 Nyasaye winjo nade sama oneno gik ma timore e piny kod gik ma timore e ngimani? Muma puonjo ni Nyasaye ohero ‘gik makare.’ (Zaburi 37:28) Kuom mano, onono ahinya gik makare kod mago ma ok kare. Owinjo marach ahinya sama ji chandore. Muma wacho ni “chuny Jehova ne lit” ka ne oneno ka richo ne opong’ e piny e kinde mosekalo. (Chakruok 6:5, 6) Nyasaye pok olokore. (Malaki 3:6) Muma wacho ni Nyasaye dewowa.—Som 1 Petro 5:7.
12, 13. (a) Ang’o momiyo wahero ji, to wawinjoga nade sama waneno ka gichandore? (b) Ang’o momiyo wanyalo bedo gadier ni Nyasaye biro tieko chandruoge duto?
12 Muma bende puonjo ni Nyasaye ne ochueyo dhano e kite owuon. (Chakruok 1:26) Mano nyiso ni Nyasaye ne ochueyowa gi kido mabeyo kaka mage. Omiyo, ka iwinjo marach sama joma beyo chandore, ng’e ni Nyasaye winjo marach moloyo! Wang’eyo mano nade?
13 Muma puonjo ni “Nyasaye en hera.” (1 Johana 4:8) Gimoro amora motimo, otimo nikech hera ma en-go. Omiyo, wahero jomoko nikech Nyasaye ohero ji. Par ane wachni: Dine bed ni in gi teko mar tieko chandruoge duto, be ditimo kamano? Kuom adier, ditimo kamano nikech ihero ji. To nade Nyasaye? En gi teko kendo oherowa. Omiyo, obiro tieko chandruoge duto. Inyalo bedo gadier ni Nyasaye biro chopo singo duto ma onyis e weche motelo e bugni! Kata kamano, mondo iket geno kuom singogi, onego ing’e weche momedore e wi Nyasaye.
NYASAYE DWARO NI MONDO ING’EYE
14. Nyasaye nyinge ng’a, to wang’eyo nade ni onego wati gi nyingno?
14 Ka idwaro bedo osiep ng’ato, en ang’o ma nyaka ikwong nyise? Nyaka ikwong inyise nyingi. Be Nyasaye nigi nyinge? Dinde mang’eny wacho ni nyinge en Nyasaye kata Ruoth. Kata kamano, mago gin mana nyinge mag telo kaka “chif” kata “president.” Nyasaye osenyisowa ni nyinge en Jehova. Zaburi 83:18 wacho kama: “Ni mondo ging’e ni in, ma nyingi Jehova, in kendi e ng’a Ma Malo Chutho e piny ngima.” Jondiko mag Muma notiyo gi nying Nyasaye ding’eny e Muma. Jehova dwaro ni ing’e nyinge, kendo iti gi nyingno. Onyisi nyinge nikech odwaro ni mondo ibed osiepne.
15. Tiend nying Jehova en ang’o?
15 Nying Nyasaye en Jehova kendo nyingno nigi tiende. Tiend nyingno en ni Nyasaye nyalo chopo gimoro amora ma osesingo, kendo onyalo timo gimoro amora modwaro. Onge gima nyalo geng’e timo dwache. Jehova kende e ma nyalo bedo gi nyingno. *
16, 17. Tiend nyinge ma luwogi en ang’o (a) “Manyalo duto”? (b) “Ruoth mochwere”? (c) “Jachuech”?
16 Mana kaka wasesomo motelo, Zaburi 83:18 wacho kama e wi Jehova: ‘In kendi e Ng’a ma Malo Chutho.’ Bende, Fweny 15:3 wacho ni: “Tijeni dongo kendo beyo miwuoro, A Jehova Nyasaye Manyalo Duto. Yoreni gin makare kendo madier, A Ruoth mochwere.” Tiend “Manyalo Duto” en ang’o? Tiende en ni, Nyasaye e ma nigi teko moloyo ng’ato ang’ata e piny kata e polo. To nade “Ruoth mochwere”? Mano tiende en ni Nyasaye osebedo ka nitie kuom ndalo duto. Zaburi 90:2 wacho ni en Nyasaye ma nyaka nene kendo ma nyaka chieng’. Donge mano ber ndi!
17 Jehova kende e Jachuech. Fweny 4:11 wacho niya: “In Jehova Nyasachwa, in e ma iwinjori yudo duong’, gi luor, kod teko nikech ne ichueyo gik moko duto, kendo gigo ne obetie kendo ne ochuegi nikech dwachi.” Jehova e ma nochueyo gik moko duto manie polo gi piny, bed ni gin malaike manie polo, sulwe, olembe kod rech manie nam.
INYALO BEDO OSIEP JEHOVA
18. Ang’o ma nyalo miyo jomoko opar ni ok ginyal bedo osiepe Nyasaye? Ang’o ma Muma puonjo e wi wachno?
18 Sama jomoko osomo kido mabeyo ma Jehova nigo, gibedoga maluor kendo wacho ni, ‘Nyasaye nigi teko mang’eny, en ng’at ma lich ahinya, kendo odak mabor gi ji, ere kaka onyalo dewa?’ Kata kamano, be mano e kaka Nyasaye dwaro ni wawinj e chunywa? Ooyo ngang’. Jehova dwaro bedo machiegni kodwa. Muma wacho ni Nyasaye “ok obor gi ng’ato ka ng’ato kuomwa.” (Tich Joote 17:27) Nyasaye dwaro ni isud machiegni kode, kendo osingo ni ‘en bende nosud iri.’—Jakobo 4:8.
19. (a) Ere kaka inyalo bedo osiep Nyasaye? (b) En kido mane ma Jehova nigo mihero ahinya?
19 Ere kaka inyalo bedo osiep Nyasaye? Yesu nowacho niya: “Ma e ngima ma nyaka chieng’, ni ging’eyi in Nyasaye makende mar adier kod jal ma ne ioro, Yesu Kristo.” (Johana 17:3) Dhi nyime puonjori, mondo ing’e Jehova gi Yesu. To mano biro miyo iyud ngima ma nyaka chieng’. Kuom ranyisi, wasepuonjore ni “Nyasaye en hera.” (1 Johana 4:16) Bende, Nyasaye nigi kido moko mabeyo. Muma nyisowa ni Jehova nigi ‘kech kod ng’wono, ok tim mirima piyo, ogundho gi hera gadieri.’ (Wuok 34:6) Jehova ‘ber, kendo oikore weyo richo.’ (Zaburi 86:5) Nyasaye en ng’ama hore kendo omakore chuth gi joge. (2 Petro 3:9; Fweny 15:4) Sama isomo Muma ibiro puonjori weche mang’eny e wi kido mabeyo mag Jehova.
20-22. (a) Ere kaka inyalo sudo machiegni gi Nyasaye kata obedo ni ok inyal nene? (b) Inyalo timo ang’o sama jomoko temo tami puonjori Muma?
20 Ere kaka inyalo sudo machiegni gi Nyasaye kata obedo ni ok inyal nene? (Johana 1:18; 4:24; 1 Timotheo 1:17) Ibiro ng’eyo Jehova maber kisomo Muma. (Zaburi 27:4; Jo-Rumi 1:20) Timo kamano, biro miyo imed here kendo imed sudo machiegni kode.
21 Ibiro ng’eyo gadier ni Jehova en Wuonwa. (Mathayo 6:9) En e ma omiyowa ngima, kendo odwaro ni wadag e ngima maberie moloyo. To mano bende e gima wuoro ma jahera nyalo dwaro ne nyithinde. (Zaburi 36:9) Muma puonjo ni inyalo bedo osiep Nyasaye. (Jakobo 2:23) Par ane wachni, Jehova, Jachuech mar polo gi piny dwaro bedo osiepni!
22 Jomoko nyalo nyisi ni iwe puonjori Muma. Ginyalo bedo gi luoro ni inyalo loko din mari. Kata kamano, kik iwe mondo ng’ato ang’ata omoni bedo osiep Nyasaye. En e osiep maberie moloyo ma inyalo bedogo.
23, 24. (a) Ang’o momiyo onego idhi nyime penjo penjo? (b) Wabiro nono ang’o e sula ma luwo mae?
23 Sama ipuonjori Muma, nitie tiend weche moko ma ok ibi winjo tiendgi maber. Kik iwe wich kuot omoni penjo. Yesu nowacho ni onego wabolre mana kaka nyithindo matindo. (Mathayo 18:2-4) Nyithindo penjoga penjo mang’eny. Nyasaye dwaro ni iyud dwoko mag penjo ma in-go. Omiyo, puonjri Muma adimba mondo ine ka gik ma ipuonjori gin adier.—Som Tich Joote 17:11.
24 Yo maberie moloyo ma wanyalo ng’eyogo Jehova en ka wapuonjore Muma. E sula ma luwo mae, wabiro neno yo ma Muma opogorego gi buge mamoko.
^ par. 15 Ka po ni Muma ma in-go onge gi nying Jehova, kendo diher ng’eyo tiend nyingno e yo matut kod kaka jomoko luongo nyingno, som Weche Momedore namba 1.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn